NEUVOSTON ASETUS (EY) N:o 733/1999,
annettu 30 päivänä maaliskuuta 1999,
lopullisen polkumyyntitullin käyttöönotosta Venäjältä ja Kiinan kansantasavallasta peräisin olevan kalsiummetallin tuonnissa sekä asetuksen (EY) N:o 2557/94 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), ja erityisesti sen 8 ja 9 artiklan,
ottaa huomioon komission ehdotuksen, jonka se on tehnyt neuvoa-antavaa komiteaa kuultuaan,
sekä katsoo seuraavaa:
A MENETTELY
1. Aiemmat tutkimukset
(1) Kiinan kansantasavallasta ja Venäjältä peräisin olevan kalsiummetallin tuonnista on tehty monta polkumyyntitutkimusta.
(2) Kiinan kansantasavallasta ja Neuvostoliitosta peräisin olevan kalsiummetallin tuontia koskeva polkumyyntitutkimus(2), jäljempänä "ensimmäinen tutkimus", aloitettiin, kun Chambre syndicale de l'électrométallurgie et de 1'électrochimie oli tehnyt valituksen tammikuussa 1988. Neuvoston asetuksella N:o (ETY) 2808/89(3) otettiin käyttöön Kiinan kansantasavallan osalta 21,8 prosentin lopullinen tulli ja Neuvostoliiton osalta 22 prosentin lopullinen tulli.
(3) Extramet, joka on tutkimuksessa yhteistyössä toiminut tuoja, nosti kanteen Euroopan yhteisöjen tuomioistuimessa, joka kumosi asetuksen N:o 2808/89 kesäkuussa 1992(4). Tuomioistuin päätti, että aiheutunutta vahinkoa oli tutkittu riittämättömästi. Tuomion jälkeen komissio julkaisi ilmoituksen(5), jolla osapuolet saivat tiedon kannettujen polkumyyntitullien palauttamisesta.
(4) Komissio antoi neuvoa-antavaa komiteaa kuultuaan osapuolille tiedon tutkimuksen uudelleenaloittamisesta, jäljempänä "toinen tutkimus", Euroopan yhteisöjen virallisessa lehdessä(6) julkaistulla ilmoituksella.
(5) Koska tuomioistuin oli kumonnut takautuvasti ensimmäisen tutkimuksen päättäneen asetuksen (ETY) N:o 2808/89, komission tutkimus jäi kesken. Polkumyyntiä ja siitä johtuvaa vahinkoa koskevia uusia tietoja kuitenkin kerättiin, jotta komissio pystyisi saattamaan tutkimuksen päätökseen viimeisimpien tietojen perusteella. Komissio lähetti lisää kyselylomakkeita osapuolille, joita asian tiedettiin koskevan.
2. Voimassa olevat toimenpiteet
(6) Tutkimuksen jatkamisen jälkeen neuvosto otti käyttöön asetuksella (EY) N:o 2557/94(7) lopulliset tullit komission asetuksella (EY) N:o 892/94(8) väliaikaisesti määritetyllä tasolla, joka on: 2074 ecua tonnilta Kiinasta peräisin olevan kalsiummetallin tuonnin osalta ja 2120 ecua tonnilta Venäjältä peräisin olevan kalsiummetallin tuonnin osalta. Tullit otettiin käyttöön molempien maiden osalta vahingon korjaavalla tasolla, koska nämä olivat polkumyyntimarginaaleja alemmat.
(7) Kalsiummetallin tuoja Industrie des Poudres Sphériques, jäljempänä "IPS", aiemmalta nimeltään Extramet, nosti kanteen ensimmäisen oikeusasteen tuomioistuimessa tammikuussa 1995 neuvoston asetuksen (EY) N:o 2557/94 kumoamiseksi. Ensimmäisen oikeusasteen tuomioistuin hylkäsi 15 päivänä lokakuuta 1998 IPS:n kanteen. Tuomioistuin katsoi, että komissio oli ollut oikeassa päätellessään Venäjältä ja Kiinasta tuodun tuotteen olevan samankaltainen tuote kuin yhteisössä tuotettu. Lisäksi tuomioistuin katsoi, että yhteisön tuottaja ei kieltäytynyt myymästä tuotettaan IPS:lle ja että hankintalähteitä oli myös Yhdysvalloissa ja Kanadassa(9).
3. Välivaiheen tarkastelua koskevat perusteet
(8) Neuvosto katsoi asetuksen (EY) N:o 2557/94 antaessaan aiheelliseksi, että komissio tarkastelee asetusta uudelleen kuuden kuukauden kuluttua sen voimaantulosta, jos alan kilpailuedellytykset sitä vaativat, tai muussa tapauksessa vuoden kuluttua. Syy tähän uudelleentarkastelua koskevaan lausekkeeseen liittyi kalsiummetallimarkkinoiden erityisiin olosuhteisiin, erityisesti siihen, että yhteisössä oli ainoastaan yksi kyseisen tuotteen tuottaja ja maailmanlaajuisestikin kalsiummetallin tuottajien lukumäärä oli hyvin rajoitettu. Neuvosto katsoi näin ollen olevan suotavaa tutkia toimenpiteiden vaikutusta yhdessä kyseisen tuotteen markkinatilanteen yleisen kehityksen kanssa.
(9) Komissio julkaisi kuulemisen jälkeen ilmoituksen uudelleentarkastelun aloittamisesta(10) asetuksen (EY) N:o 384/96, jäljempänä "perusasetus", 11 artiklan 3 kohdan mukaisesti. IPS väitti tutkimuksen aikana, että kotimaiset markkinahinnat olivat laskeneet viitemaana käytettävässä Yhdysvalloissa huomattavasti. Koska kyseisiä hintoja oli käytetty normaaliarvon määrittämisessä(11) asetuksen N:o 2557/94 antamiseen johtaneessa tutkimuksessa, komissio pyysi kaikkia osapuolia esittämään huomautuksensa. Koska kuitenkin asetuksessa N:o 2557/94 oli säädetty, että uudelleentarkastelu koskisi ainoastaan vahinkoa ja yhteisön etua, mutta ei polkumyyntiä, IPS:n oli esitettävä riittävät todisteet sille, että perusasetuksen 11 artiklan 3 kohdan arviointiperusteet täyttyvät ja tarkastelu voitiin laajentaa koskemaan polkumyyntiä. IPS esitti markkinatutkimuksella saatuja tietoja, jotka osoittivat Yhdysvaltain markkinoilla vapaaseen liikkeeseen luovutetun kalsiummetallin hintojen laskeneen. IPS ei kuitenkaan komission kirjallisesta pyynnöstä huolimatta esittänyt laskelmia, jotka olisivat osoittaneet, että sen perusteena käyttämien markkinatutkimustietojen vertaaminen tosiasiallisiin Kiinan tai Venäjän vientihintoihin olisi johtanut vuonna 1994 määritettyjen polkumyyntimarginaalien alenemiseen tai poistamiseen. Kyseiset polkumyyntimarginaalit olivat 2202 ecua tonnilta kiinalaisen ja 2502 ecua tonnilta venäläisen tuotteen osalta vapaasti yhteisön rajalla tullaamattomana. Tämän vuoksi katsottiin, että IPS ei esittänyt polkumyynnin tarkastelun perustelemiselle riittäviä todisteita.
(10) Koska polkumyynnin tarkastelulle ei ollut perustetta, nyt suoritettava tarkastelu rajoitettiin vahinkoa koskeviin näkökohtiin.
4. Tarkastelu
(11) Komissio ilmoitti virallisesti tarkastelun aloittamisesta kaikille osapuolille, joita asian tiedettiin koskevan, sekä antoi asianomaisille osapuolille tilaisuuden esittää kantansa kirjallisesti ja pyytää saada tulla kuulluiksi menettelyn aloittamista koskevassa ilmoituksessa asetetussa määräajassa.
(12) Yksi tuoja ja yksi viejiä edustava järjestö esittivät kantansa kirjallisesti, ja komissio kuuli niitä niiden pyynnöstä.
(13) Komissio lähetti kyselylomakkeen kaikille osapuolille, joita asian tiedettiin koskevan, ja sai vastauksia yhdeltä yhteisön tuottajalta ja yhdeltä tuojalta.
(14) Komissio hankki ja tarkisti kaikki vahingon määrittämisen kannalta tarpeellisena pitäamänsä tiedot ja suoritti tarkastuskäyntejä seuraavien yritysten toimitiloihin:
a) Yhteisön tuottaja
- PEM Electrometallurgie SA, Pariisi (Ranska)
b) Tuoja
- Industrie des Poudres Sphériques SA, Annemasse (Ranska)
(15) Vahingon tutkiminen koski 1 päivän tammikuuta 1992 ja 30 päivän syyskuuta 1995 välistä ajanjaksoa, jäljempänä "tarkasteltavana oleva ajanjakso".
(16) Useista syistä johtuen tutkimusta ei saatu päätökseen perusasetuksessa säädetyssä tavanomaisessa määräajassa. Ensinnäkin IPS:n heinäkuussa 1994 tekemän yhteisön tuottajan Euroopan yhteisön perustamissopimuksen 86 artiklan rikkomista koskevan valituksen johdosta aloitettiin tutkimus asetuksen N:o 17 mukaisesti. Katsottiin suotavaksi odottaa, kunnes kilpailututkimuksen tulokset olisivat tiedossa, koska kilpailututkimuksen odotettiin ratkaisevan IPS:n esittämät väitteet vahingon syistä. Komissio ilmoitti marraskuussa 1996 IPS:lle päätöksestään hylätä valitus perusteettomana. Toiseksi komission oli vielä tarkasteltava IPS:n ja yhteisön tuottajan vuoden 1997 alkupuoliskolla polkumyynnin tarkastelusta esittämiä näkökantoja. Koska, kuten edellä johdanto-osan 9 kappaleessa selitetään, IPS ei loppujen lopuksi pystynyt esittämään riittäviä todisteita polkumyyntimarginaalissa ehdotettuna tutkimusajanjaksona 1. lokakuuta 1994-30. syyskuuta 1995 tapahtuneesta muutoksesta, komissio antoi lokakuussa 1997 tiedoksi päätelmänsä ja kuuli joulukuussa 1997 osapuolia niiden pyynnöstä. Tämä johti osapuolten esittämiin kriittisiin huomautuksiin komission käyttämistä luvuista, ja komissio tarkasteli sen jälkeen käyttämiään tietoja uudelleen. Kolmanneksi, kuten johdanto-osan 54 kappaleessa selitetään, komissio aloitti venäläisten viejien kanssa sitoumuksia koskevat pitkälliset neuvottelut.
B TARKASTELTAVANA OLEVA TUOTE JA SAMANKALTAINEN TUOTE
1. Tarkasteltavana oleva tuote
(17) Tarkasteltavana oleva tuote on kalsiummetalli. Kalsiummetallia tuotetaan kahdella tavalla:
- ensimmäistä menettelyä, kalkin pelkistämistä alumiinilla, käyttävät yhteisön tuottaja sekä Yhdysvaltojen ja Kanadan tuottajat,
- toista menettelyä, kalsiumin sulate-elektrolyysiä, jota seuraa tislaus, käyttävät Venäjän ja Kiinan tuottajat.
Tuotetta on saatavissa erilaisissa muodoissa ja eri kokoisina: kiekkoina, palasina, lastuina, hiutaleina ja jyvinä (tai rakeina) ja puhtaudeltaan eri asteisena (yli 96 prosenttia valmistusmenetelmästä riippumatta). Tuotteiden hinnat vaihtelevat palasten kokoerojen ja erityisesti puhtausasteen mukaan. Kalsiummetalli jaetaan puhtausasteensa sekä sisältämänsä alumiinin ja magnesiumin määrän perusteella kolmeen luokkaan: kalsium "R" (standardityyppi, joka sisältää 97 prosenttia kalsiumia), kalsium "N" ja kalsium "NN" (ydintyyppi, jonka puhtausaste on korkeampi).
(18) Kalsiummetallia käyttävät yhteisössä pääasiassa kaksi tuotannonalaa:
- lyijyteollisuus ja rautayhdisteteollisuus, jotka tarvitsevat palasia ja hiutaleita,
- terästeollisuus, joka tarvitsee jyviä, jotka saadaan palasia, lastuja ja hiutaleita mekaanisesti jauhamalla, tai rakeita, jotka saadaan uudelleensulattamalla ja atomeiksi hajottamalla.
2. Samankaltainen tuote
(19) IPS väitti, että Venäjältä ja Kiinan kansantasavallasta peräisin oleva kalsiummetalli ei ole samanlaista kuin yhteisössä tuotettu kalsiummetalli. Tutkimuksesta kävi ilmi, että edellä kuvaillut kaksi tuotantomenetelmää johtavat koostumukseltaan hieman erilaisiin tuotteisiin. Yhteisön tuottajan tuottama standardikalsiummetalli on puhtausasteeltaan 97 prosenttia, kun taas Venäjän ja Kiinan tuottajien tuottama kalsiummetalli on puhtausasteeltaan 98,5-99,7 prosenttia. Tämän eroavaisuuden ainoa seuraus on se, että IPS:n käyttämässä rakeiden valmistusmenetelmässä ilmenee yhteisön tuotannonalan kalsiummetallia käytettäessä enemmän jäämiä. Tuotteet ovat kuitenkin keskenään vaihdettavissa. Yhteisön tuottaja tuottaa lisäksi myös toista kalsiummetallityyppiä, joka on happipitoisuudeltaan alhainen ja puhtausasteeltaan 98,5 prosenttia, ja joka on samanlaista kuin Venäjän ja Kiinan tuottajien toimittava kalsiummetalli. Riippumattoman laboratorion edellä mainitun kilpailututkimuksen yhteydessä tekemä tutkimus vahvisti kyseiset päätelmät. IPS myönsi, että yhteisön tuotannonalan erityisesti sen pyynnöstä tuottama korkeampi laatu (98,5 prosentin puhtausaste) täyttää sen vaatimukset, mutta totesi, että se ei halunnut maksaa siitä korkeampaa hintaa kuin yhteisön tuotannonalan normaaliasteisesta kalsiummetallista (puhtausaste 97 prosenttia).
(20) Tämän vuoksi katsottiin, että tarkasteltavana oleva tuote, jota Kiina ja Venäjä vievät yhteisöön, on käytännöllisesti katsoen samanlainen ja vaihdettavissa yhteisössä tuotetun tuotteen kanssa, ja sen vuoksi se on perusasetuksen 1 artiklan 4 kohdan mukainen samankaltainen tuote. Palautettakoon mieleen, että asetuksessa (EY) n:o 2557/94 katsottiin, että se on samankaltainen tuote myös viitemaana polkumyynnin määrittelyssä käytetyssä Yhdysvalloissa tuotetun tuotteen kanssa.
C VAHINKO
1. Alustava huomio
(21) Komissio tarkasteli tässä tutkimuksessa vahingon määrittelemiseksi tietoja, jotka koskivat 1 päivän tammikuuta 1992 ja 30 päivän syyskuuta 1995 välistä ajanjaksoa, jäljempänä "tarkasteltavana oleva ajanjakso". Hinnanerojen laskemiseksi vientihintojen ja yhteisön tuotannonalan hintojen ja kustannusten välillä (hinnan alittavuuden tai viitehinnan alittavuuden laskeminen) käytettiin 1 päivän lokakuuta 1994 ja 30 päivän syyskuuta 1995 välistä ajanjaksoa, jäljempänä "viiteajanjakso".
Tarkasteltavana olevaa ajanjaksoa koskeva tutkimus kohdistettiin maantieteellisesti yhteisöön sellaisena kuin se oli välivaiheen uudelleentarkastelun alkaessa, toisin sanoen 15 jäsenvaltiosta muodostuvaan yhteisöön. Vahingon määritys perustui perusasetuksen 3 artiklassa säädettyihin olennaisiin tekijöihin.
2. Polkumyynnillä tapahtuvan tuonnin vaikutusten kumulatiivinen arviointi
(22) Katsottiin, että Kiinasta ja Venäjältä peräisin olevan kalsiummetallin tuonnin vaikutuksia olisi tarkasteltava kumulatiivisesti perusasetuksen 3 artiklan 4 kohdan mukaisesti. Asetuksella (EY) N:o 2557/94 määritetyt molempien tarkasteltavana olevien maiden tuontia koskevat polkumyyntimarginaalit ovat todella kummassakin tapauksessa enemmän kuin kaksi prosenttia ja kummastakaan maasta tuotujen tuotteiden määrät eivät ole perusasetuksen 3 artiklan 4 kohdan mukaisesti vähäpätöisiä, koska ne edustavat kummassakin tapauksessa yli yhden prosentin osuutta yhteisön markkinoista.
(23) Tuonnin vaikutusten kumulatiivinen arviointi on lisäksi aiheellista niiden kilpailuedellytysten valossa, jotka vallitsevat tuotujen tuotteiden sekä myös tuotujen tuotteiden ja samankaltaisen yhteisön tuotteen välillä. Kaikki kyseiset tuotteet ovat vaihdettavissa toisiinsa, niitä myydään tai tarjotaan myyntiin maantieteellisesti samoilla markkinoilla ja niillä on yhteiset tai samankaltaiset jakelukanavat.
3. Polkumyynnillä tapahtuvan tuonnin kumulatiivinen määrä ja markkinaosuus
(24) Venäjältä ja Kiinan kansantasavallasta yhteisöön tuodun tarkasteltavana olevan tuotteen kumuloidut määrät nousivat 612 tonnista vuonna 1992 1007 tonniin viiteajanjaksona. Kokonaistuonnin markkinaosuudet vähenivät kuitenkin kokonaiskulutuksen kasvun johdosta 51,8 prosentista vuonna 1992 40,2 prosenttiin viiteajanjaksona. Kyseiset luvut kävivät ilmi erityisen tarkastuksen jälkeen, koska osapuolet olivat todenneet tiedoksisaannin jälkeen, että komission alunperin käyttämä vapaaseen liikkeeseen luovutetun tuonnin määrä oli ollut liian korkea. Komissio tarkasti jälleen kaikki saatavissa olleet tuontia koskevat tiedot ja kyselylomakkeeseen saadut vastaukset ja havaitsi kyseisen väitteen olleen osittain perusteltu. Luvut oikaistiin tietoja vastaaviksi. Kuten johdanto-osan 28 kappaleessa selitetään, komissio sisällytti tuontitoimet sisäiseen jalostusmenettelyyn määrittääkseen Venäjältä ja Kiinasta peräisin olevan tuonnin osuudet yhteisön markkinoilla.
Olisi pantava merkille, että toisessa tutkimuksessa havaittu Venäjältä ja Kiinasta tulevan tuonnin markkinaosuus oli 52,8 prosenttia vuoden 1992 osalta. Vähäinen poikkeavuus asetuksessa (EY) N:o 892/94 käytetystä 51,8 prosentista johtuu siitä, että toisessa tutkimuksessa ei vielä ollut käytettävissä kokonaistietoja vuoden 1992 osalta.
4. Polkumyynnillä tuodun tuotteen hinnat
(25) Kun komissio vertaili yhteisön tuotannonalan hintoja tuontihintoihin, se käytti keskimääräisiä hintoja, jotka perustuivat tuonnin osalta myyntiin ensimmäiselle riippumattomalle tuojalle ja yhteisön tuottajan osalta myyntiin ensimmäiselle riippumattomalle asiakkaalle. Vertailut tehtiin niillä kaupan portailla, joiden tiedetään olevan vertailukelpoisia Kiinasta ja Venäjältä tulevan tuonnin kaupan portaiden kanssa.
(26) Komissio totesi, että Kiinasta ja Venäjältä tulevan tuonnin hinnat alittivat vielä viiteajanjakson aikana yhteisön tuottajan hinnat keskimäärin 52,2 prosentilla Kiinan kansantasavallasta peräisin olevan tuonnin osalta ja 52,5 prosentilla Venäjältä peräisin olevan tuonnin osalta.
5. Yhteisön kulutus
(27) Yhteisön ilmeistä kalsiummetallin kulutusta laskettaessa yhteisön tuotannonalan yhteisössä tapahtunut myynti, sellaisena kuin se määritettiin yhteisön tuottajan esittämien tarkistettujen tietojen perusteella, lisättiin Eurostatin julkaisemaan yhteisön kokonaistuontiin. Tutkimuksen päätyttyä komissio ilmoitti osapuolille yhteisön kulutusta koskevat luvut. Kyseiset luvut kiistettiin erityisesti tuontimäärien osalta, ja komissio tarkasteli niitä huolellisesti uudelleen. Myyntiä yhteisössä ja kokonaistuontia koskeneen tarkistuksen aikana ilmenneiden yksityiskohtaisten tietojen perusteella kävi ilmi, että kalsiummetallia koskevat yhteisön markkinat kasvoivat 1182 tonnista vuonna 1992 2502 tonniin viiteajanjaksona, ja kokonaiskasvu oli noin 112 prosenttia.
(28) Eräs osapuoli otti esille sisäisessä jalostusmenettelyssä tapahtuvan tuonnin mukaan lukemisen väittäen, että ainoastaan vapaaseen liikkeeseen yhteisössä luovutettu tuonti voi aiheuttaa vahinkoa yhteisön tuotannonalalle. Katsotaan kuitenkin, että yhteisön tuotannonalalle mahdollisesti vahinkoa aiheuttaviin tapahtumiin, esimerkiksi polkumyynnillä tapahtuneeseen tuontiin, kuuluu myös sisäisessä jalostusmenettelyssä tapahtunut tuonti, koska perusasetuksen 1 artiklan 2 kohdassa säädetään, että tuotetta pidetään polkumyynnillä tuotuna, jos sen vientihinta yhteisöön - vastakohtana tuotteen luovutukselle vapaaseen liikkeeseen - on alempi kuin sen normaaliarvo. Tuotteen myynti sisäistä jalostusmenettelyä käyttäville yrityksille saattaa lisäksi olla osatekijänä yhteisön tuottajalle aiheutuneeseen vahinkoon, sillä se heikentää yhteisön tuottajien myyntimahdollisuuksia.
Näin ollen neuvosto katsoi vakiintuneen käytännön mukaisesti, että sisäiseen jalostusmenettelyyn liittyvien vientitapahtumien huomioon ottaminen oli perusteltua vahingon määrityksessä.
6. Yhteisön tuotannonalan tilanne
Tuotanto, kapasiteetti ja kapasiteetin käyttöaste
(29) Yhteisön tuottajan tuotanto nousi tarkasteltavana olevana ajanjaksona 67 prosentilla.
(30) Yhteisön tuottaja investoi vuodesta 1994 alkaen uusiin uuneihin. Tämä johti sen tuotantokapasiteetin kasvuun 24 prosentilla tarkasteltavana olevana ajanjaksona.
(31) Samana ajanjaksona yhteisön tuotannonalan kapasiteetin käyttöaste nousi 30 prosentilla.
Myynti yhteisössä
(32) Yhteisön tuotannonala lähes kolminkertaisti myyntinsä tarkasteltavana olevana ajanjaksona.
(33) Syy tuotannon ja myynnin kasvuun vuoden 1993 ja viiteajankohdan päättymisen välillä oli uusien markkinoiden väliaikainen olemassaolo kaapeliteollisuudessa toimivan käyttäjän johdosta. Kyseinen uusi käyttäjä osti noin 32 prosenttia yhteisön tuottajan vuoden 1994 kokonaistuotannosta. Yhteisön tuottaja esitti todisteita siitä, että kyseinen uusi kuluttaja lopetti vuoden 1995 viimeisellä vuosineljänneksellä kalsiummetallin käytön kaapelin tuotannossa kolmella tehtaallaan. Vaikka IPS väitti kyseisen suurtoimijan olevan sille tuntematon, yhteisön tuotannonalan tarkastuksen aikana esittämästä todistusaineistosta kävi selvästi ilmi, että kyseinen käyttäjä oli olemassa ja että kaikki kalsiummetallin toimitukset kyseiselle käyttäjälle päättyivät vuoden 1995 viimeisellä vuosineljänneksellä sen muutettua kauppapolitiikkaansa.
Yhteisön tuotannonalan markkinaosuus
(34) Vuoden 1992 ja viiteajanjakson aikana yhteisön tuotannonalan markkinaosuus nousi 36,5 prosentista vuonna 1992 46 prosenttiin viiteajanjaksona. Olisi pantava merkille, että vuotta 1992 koskeva markkinaosuus määritettiin toisessa tutkimuksessa 31,7 prosentiksi(12). On kuitenkin muistettava, että kyseinen luku määritettiin ekstrapolaation avulla suhteuttamalla toiseen tutkimukseen (1 päivä heinäkuuta 1991-31 päivä lokakuuta 1992) valittujen 16 kuukauden aikana tehdyt päätelmät kalenterivuoteen 1992. Nyt esillä olevan tutkimuksen markkinaosuudet on määritetty vuotta 1992 koskevien tarkastettujen tietojen perusteella, jotka eivät olleet käytettävissä aiemman tutkimuksen aikana. Lisäksi, kuten johdanto-osan 28 kappaleessa on selitetty, komissio katsoi aiheelliseksi määrittää markkinaosuudet kokonaistuonnin perusteella. Markkinaosuudet laskettiin uudelleen, jotta markkinaosuuksissa tarkasteltavana olevana ajanjaksona tapahtuva suuntaus voitiin määritellä samojen menetelmien perusteella.
Varastot
(35) Varastoja pienennettiin viiteajanjaksona 40 prosentilla. Tarkistuksessa kävi kuitenkin ilmi, että varastot olivat kasvaneet nopeasti 40 prosentilla vuoden 1994 ja viiteajanjakson päättymisajankohdan välillä.
Kannattavuus
(36) Yhteisön tuottajan tilanne parani polkumyyntitullien käyttöön oton jälkeen vuonna 1994, tosin ei siinä määrin, että yhteisön tuottaja olisi pystynyt tekemään voittoa. Tappiot kasvoivat vuodesta 1992 vuoteen 1993, mutta tilanne parani viiteajanjaksona. Vaikka kannattavuus parani, yhteisön tuottaja ei vieläkään saavuttanut kannattavuusrajaa.
7. Kilpailuolosuhteet
(37) Olisi palautettava mieleen, että Euroopan yhteisöjen tuomioistuin katsoi asiassa C-385/89, Extramet v. neuvosto, että toimielimet eivät olleet noudattaneet asianmukaista menettelyä määrittäessään vahinkoa ja erityisesti sitä, olisiko yhteisön tuotannonala saattanut itse aiheuttaa vahingon, koska se ei toimittanut tavaraa IPS:lle, joka on yhteisön suurin tuotteen käyttäjä.
(38) Conseil de la Concurrence tuomitsi Ranskassa yhteisön tuottajan maaliskuussa 1992 toiminnasta, jonka tarkoituksena oli vaikeuttaa kilpailijan asettautumista myöhemmän jalostusasteen markkinoille kieltäytymällä tosiasiallisesti toimittamasta tavaraa IPS:lle (entinen Extramet) vuonna 1984. Pariisin muutoksenhakutuomioistuin (Cour d'Appel) vahvisti tuomion. Cour d'Appel totesi tosin myös, ettei yhteisön tuottajan voitu katsoa vuoden 1984 jälkeen harjoittaneen säännösten vastaista kilpailutoimintaa.
(39) Tuoja, IPS, teki 20 päivänäHa heinäkuuta 1994 valituksen komissiolle asetuksen N:o 17 mukaisesti ja syytti yhteisön tuottajaa määräävän aseman väärinkäytöstä Euroopan yhteisön perustamissopimuksen 86 artiklan vastaisesti. Valitus perustui kolmeen pääasialliseen väitteeseen. Ensinnäkin yhteisön tuottaja väärinkäytti polkumyynnin vastaisia menettelyjä saadakseen tietoja kilpailijoittensa kustannuksista ja yleisestä asemasta markkinoilla. IPS väitti myös, että yhteisön tuottaja johti komissiota harhaan yhteisössä tapahtuneen vahingon suhteen. Toiseksi yhteisön tuottaja kieltäytyi myymästä kalsiummetallia kilpailijoilleen. Kolmanneksi yhteisön tuottaja jatkoi saalistushinnoittelua ja liian korkeaa hinnoittelua.
Komissio hylkäsi marraskuussa 1996 lopullisesti IPS:n tekemän valituksen tutkimuksen jälkeen, ja katsoi, että sen päätelmien perusteella yhteisön tuottajan ei voitu katsoa harjoittaneen kilpailunvastaista toimintaa(13).
(40) Komissio tarkasteli samassa kilpailututkimuksessa myös IPS:n väitettä siitä, että yhteisön tuottaja väärinkäytti polkumyynnin vastaista menettelyä parantaakseen asemaansa yhteisön kalsiummetallimarkkinoilla ja estääkseen kilpailijaansa saamasta raaka-ainetta. Katsottiin, että näin ei ollut, sillä vaikka yrityksellä on määräävä asema, se ei poista siltä oikeutta säännösten mukaiseen suojautumiseen kolmansien maiden tuottajien harjoittamalta hyvän kauppatavan vastaiselta kilpailulta, ja missään tapauksessa kyseisen yrityksen ei voitu katsoa harjoittaneen kilpailunvastaista toimintaa.
8. Markkinoiden kehittyminen
(41) Tarkastelu aloitettiin alunperin sen vuoksi, että tutkittaisiin toimenpiteiden vaikutusta yhdessä tarkasteltavana olevan tuotteen markkinatilanteen yleisen kehityksen kanssa. Tutkimuksessa kävi ilmi, että kilpailu yhteisön kalsiummetallimarkkinoilla kiristyi polkumyyntitullien käyttöönoton jälkeen. Tämä päätelmä perustuu seuraaviin tekijöihin.
(42) Ensinnäkin Kiinan ja Venäjän tuottajat ja/tai viejät ovat säilyttäneet merkittävän markkinaosuuden.
(43) Toiseksi komissio sai selville, että vaikka yhteisön tuottaja on lujittunut asemaansa markkinoilla (36,5 prosentista vuonna 1992 46 prosenttiin viiteajanjaksona), se ei ole tullien käyttöönoton jälkeen saavuttanut sitä markkinaosuutta, joka sillä oli ennen kuin polkumyynnillä tapahtuva tuonti Venäjältä ja Kiinasta alkoi.
(44) Kolmanneksi kalsiummetallimarkkinoille on ollut polkumyyntitullien käyttöönotosta vuonna 1994 asti luonteenomaista muiden tavarantoimittajien määrän lisääntyminen erityisesti Yhdysvalloista, kun taas Kanadasta peräisin oleva tuonti on pysynyt suhteellisen vakaana.
(45) Näin ollen IPS:n väitteelle siitä, että polkumyynnin vastaisten tullien käyttöönotto rajoitti merkittävästi muun kuin yhteisössä tuotetun kalsiummetallin toimituksia, ei ole riittäviä perusteita.
(46) Eräs osapuoli väitti, että Yhdysvalloista tuleva tuonti koostuu kalsiummetallia sisältävästä kaapelista, joka kuuluu samaan tariffinimikkeeseen kuin kalsiummetalli. Kyseisen väitteen tueksi ei kuitenkaan esitetty todisteita ja väitettä tarkastettaessa ei käynyt ilmi, että Yhdysvalloista tuleva kalsiummetallin tuonti olisi tosiasiallisesti kaapelin tuontia.
(47) Menettelyn kuluessa väitettiin, että Yhdysvalloista tuotu kalsiummetalli oli tosiasiallisesti peräisin Venäjältä ja Kiinasta polkumyyntitullia kiertämällä. Kyseisten väitteiden tueksi ei kuitenkaan esitetty todisteita.
9. Päätelmä
(48) Lopullisten polkumyyntitullien vuonna 1994 tapahtuneen käyttöönoton ja ajanjakson 1993-1995 poikkeuksellisen myynnin (katso johdanto-osan 33 kappale) ansiosta tietyt yhteisön tuotannonalan toimintoja koskevat suuntaukset, esimerkiksi myynti ja markkinaosuus, ovat parantuneet. Kyseisistä suuntauksista huolimatta katsotaan kuitenkin, että yhteisön tuotannonala kärsii vieläkin merkittävästä vahingosta, joka koostuu erityisesti jatkuvasta hintapaineesta ja tappioista.
(49) Lisäksi on todettu, että polkumyyntitullien käyttöönotto vuonna 1994 ei ole vaikuttanut kielteisesti yhteisön kalsiummetallimarkkinoiden kehitykseen, erityisesti kyseisillä markkinoilla aktiivisesti toimivien toimijoiden ja vaihtoehtoisten hankintalähteiden osalta, eivätkä polkumyyntitoimenpiteet asettaneet yhteisön tuottajaa muita edullisempaan asemaan markkinoilla. Neuvosto katsoo, että tämä päätelmä on erityisen merkittävä, koska se osoittaa, että vaihtoehtoisia hankintalähteitä on olemassa.
D SYY-YHTEYS
1. Muut tekijät
(50) Komission yksiköt tarkastelivat oliko yhteisön tuotannonalan kärsimä vahinko aiheutunut muista tekijöistä kuin polkumyynnillä tapahtuneesta tuonnista. Komission yksiköt tarkastelivat erityisesti kulutuksen kehittymistä yhteisön markkinoilla sekä muista maista tulevan tuonnin kehitystä ja vaikutusta.
(51) Yhteisön kalsiummetallin kulutus kasvoi jatkuvasti ja nousi 112 prosenttia vuoden 1992 ja viiteajanjakson päättymisajankohdan välillä. Yhteisön tuotannonalan kärsimän vahingon ei sen vuoksi voida katsoa johtuvan kysynnän laskusta. Olisi painotettava, että tuonti kolmansista maista lisääntyi huomattavasti. Tuonti Yhdysvalloista lisääntyi 49 tonnista 270,8 tonniin viiteajanjaksona ja Kanadasta peräisin oleva tuonti lisääntyi 62 tonnista vuonna 1992 74,1 tonniin viiteajanjaksona. Eurostatin mukaan tämän tuonnin hintataso oli kuitenkin korkeampi kuin tarkasteltavana olevan tuonnin. Sen vuoksi komissio päätteli, että tämä tuonti ei ollut merkittävässä määrin syynä yhteisön tuotannonalan kärsimälle vahingolle.
(52) IPS väitti, että yhteisön tuotannonalan tytäryritys toi merkittäviä määriä kalsiummetallia Venäjältä ja Kiinasta sisäisessä jalostusmenettelyssä ja että sen johdosta mahdollinen vahinko oli osittain itse aiheutettua. Kyseisen väitteen tueksi ei esitetty todisteita. Komissio sai tutkimuksen aikana selville, että yhteisön tuottajan pääasiallinen tuotanto ja liiketoiminta yhteisössä pysyivät ennallaan. Vaikka kyseisen tuottajan tytäryritys olisikin tuonut jonkin verran kalsiummetallia Venäjältä ja Kiinasta käyttääkseen sitä yhteisön tuottajan tuottamien määrien lisäksi jalostuksessa, sitä olisi pidettävä tavanomaisena liiketoimintana, jonka tarkoituksena on suojautua Venäjän ja Kiinan viejien hyvän kauppatavan vastaiselta kaupalta yhteisön markkinoilla ja rajoittaa jonkin verran emoyrityksen kärsimää vahinkoa.
2. Syy-yhteyttä koskeva päätelmä
(53) Edellä olevan mukaisesti ei ole osoitettu, että muilla tekijöillä kuin polkumyynnillä tapahtuneella viennillä olisi ollut merkittävää vaikutusta yhteisön tuotannonalaan. Koska yhteisön tuotannonalan kärsimä vahinko johtuu pääasiallisesti jatkuvasta hintapaineesta ja siitä aiheutuvista tappioista, syy-yhteys yhteisön tuotannonalan hinnat alittavalla polkumyynnillä tapahtuvan halpatuonnin kanssa on ilmeinen. Jos toimenpiteitä ei olisi toteutettu, hinnan alittavuuden taso olisi merkittävä ja Kiinan ja Venäjän tuottajat voisivat lisätä vientiään yhteisöön, mikä aiheuttaisi laskupaineita yhteisön tuottajien hinnoille. Kuten johdanto-osan 26 kappaleessa mainitaan, Kiinan ja Venäjän viejien hinnan alittavuus on edelleen hyvin merkittävä.
E SITOUMUS
(54) Eräs venäläinen viejä esitti vähimmäishintaa koskevan sitoumuksen. Komissio aloitti joulukuussa 1997 neuvottelut kyseisen viejän kanssa. Huolimatta pitkällisistä neuvotteluista ehdotettu vähimmäishinta oli kuitenkin noin 30 prosenttia sitä tavoitehintaa alempi, joka on yhteisön tuottajalle tarpeen kohtuullisen voiton saamiseksi. Sen vuoksi ehdotettua sitoumusta ei voitu hyväksyä.
F POLKUMYYNTITOIMENPITEET
(55) Koska on käynyt ilmi, että tarkasteltavana oleva polkumyynnillä tapahtuva tuonti aiheuttaa vieläkin merkittävää vahinkoa yhteisön tuotannonalalle ja että on yhteisön edun mukaista jatkaa edelleen toimenpiteiden toteuttamista, kyseisiä toimenpiteitä olisi muutettava niin, että ne poistavat tässä tarkastelussa määritetyn kyseisen tuonnin aiheuttaman vahingon.
(56) Laskiessaan vahingon korjaavaa tasoa komissio vertasi, kuten edellisessä tutkimuksessa, polkumyynnillä tapahtuvan tuonnin hintoja yhteisön tuotannonalan myyntihintoihin, joissa on huomioitu tuotantokustannukset ja kohtuullinen voitto.
(57) Hinnan alittavuuden, sellaisena kuin se oli todettu tutkimusajanjakson osalta, määrittelyssä käytettyjen tuotetyyppien vientihintojen painotettuja keskiarvoja verrattiin tältä pohjalta maksetun tullin, tuonnin jälkeisten kustannusten ja voiton huomioon ottamiseksi oikaistulla cif-hinta yhteisön rajalla -tasolla yhteisön tuotannonalan tuotantokustannuksiin ja sellaiseen kohtuulliseen voittomarginaaliin, jota pidettiin alan elinkelpoisuuden kannalta tarpeellisena vähimmäisvoittotasona.
(58) Vertailu osoitti vahinkomarginaaliksi Kiinan osalta 59,6 prosenttia ja Venäjän osalta 59,5 prosenttia. Kyseiset luvut osoittavat tullin lievää alenemista, joka johtuu asianmukaisen vahinkokynnyksen tason oikaisemisesta alaspäin yhteisön tuotannonalan tiettyjen tuotantokustannusten laskemisen johdosta. Muutetun vahingon korjaavan tason perusteella voidaan tehdä se päätelmä, että on aiheellista ottaa käyttöön tulli, joka on määrältään 1863 euroa tonnilta Venäjän kalsiummetallin osalta ja 1876 euroa tonnilta Kiinan kalsiummetallin osalta.
(59) Tämä tulli on alempi kuin toisessa tutkimuksessa määritetyt polkumyyntimarginaalit ja sen vuoksi sen olisi oltava käyttöön otettava lopullinen tulli.
(60) Koska tämä tarkastelu on rajoitettu vahingon tutkimiseen, se ei perusasetuksen 11 artiklan 2 kohdan mukaisesti vaikuta vuonna 1994 käyttöön otettujen toimenpiteiden voimassaolon päättymisajankohtaan.
(61) Asetusta (EY) N:o 2557/94 olisi siten muutettava, jotta otettaisiin huomioon muutettu vahingon korjaava taso.
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 2557/94 1 artikla seuraavasti: " 1 artikla
1. Otetaan käyttöön lopullinen polkumyyntitulli CN-koodiin 2805 21 00 kuuluvan Venäjältä ja Kiinan kansantasavallasta peräisin olevan kalsiummetallin tuonnissa.
2. Sovellettava tulli on 1863 euroa tonnilta Venäjältä peräisin olevan tuonnin osalta ja 1876 euroa tonnilta Kiinan kansantasavallasta peräisin olevan tuonnin osalta.
3. Kun tullausarvoa alennetaan komission asetuksen (ETY) N:o 2454/93(14) 145 artiklan toisen kohdan nojalla, sovellettavaa paljoustullia alennetaan samassa suhteessa.
4. Ellei toisin säädetä, sovelletaan voimassa olevia tulleja koskevia säännöksiä ja määräyksiä."
2 artikla
Tämä asetus tulee voimaan sitä päivää seuraavana päivänä, jona se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä maaliskuuta 1999.